《高阳台 庭有白海棠一株，花时甚芳，忽经夜雨摧残，触绪感怀，偶填一阕志之》
清代·吕采芝

月被云迷，花逢雨折，古今缺事难全。一夜江风，无端吹坠尘寰。

芳心枉自如霜洁，怎禁它、一例摧残。證前生、欲诉梅花，梦断孤山。

含葩自是侬于画，到飘零狼藉，同此凄然。绿章谁奏，柔魂莫问青天。

斜阳依旧迷蝴蝶，妒双飞、怕卷帘看。任东风、收拾春光，莫惜华年。

作者简介：江苏阳湖人，字寿华。赵镛谟妻。早寡。工诗词。有《幽竹斋诗》、《秋笳词》。